CELEX: C2008/161/10
Language: sk
Date: 2008-06-25 00:00:00
Title: Výzva na predloženie žiadostí – Generálny riaditeľ (platové triedy AD15 – AD16) Knižnice, výskumu a dokumentácie na Súdnom dvore Európskych spoločenstiev v Luxemburgu

25.6.2008   
            
            
               SK
            
            
               Úradný vestník Európskej únie
            
            
               C 161/16
            
         Výzva na predloženie žiadostí – Generálny riaditeľ (platové triedy AD15 – AD16) Knižnice, výskumu a dokumentácie na Súdnom dvore Európskych spoločenstiev v Luxemburgu
   (2008/C 161/10)
   V najbližšom období sa uvoľní miesto generálneho riaditeľa (platové triedy AD15 – AD16) Knižnice, výskumu a dokumentácie na Súdnom dvore Európskych spoločenstiev v Luxemburgu. Na obsadenie tohto miesta sa vzťahuje článok 29 ods. 2 služobného poriadku Európskych spoločenstiev.
   POVAHA ZARADENIA
   Osoba zastávajúca toto miesto podlieha priamo tajomníkovi a zodpovedá za organizáciu, koordináciu a správu generálneho riaditeľstva Knižnica, výskum a dokumentácia.
   Toto generálne riaditeľstvo, ktoré má asi 100 zamestnancov, sa skladá z veľkej právnickej knižnice spravovanej riaditeľom a zo skupiny výskumných pracovníkov a dokumentaristov v súčasnosti rozdelených do štyroch útvarov, z ktorých jeden sa zaoberá právnou informatikou. Táto skupina pomáha Súdnemu dvoru, Súdu prvého stupňa a Súdu pre verejnú službu pri výkone ich súdnych úloh najmä vypracúvaním štúdií a posudkov týkajúcich sa porovnávacieho práva, medzinárodného práva a práva Spoločenstva a prispieva k rozširovaniu judikatúry v oblasti práva Spoločenstva, najmä poskytovaním právnej a dokumentárnej analýzy rozhodnutí súdov Spoločenstva. V budúcnosti sa predpokladá zlúčenie uvedených štyroch útvarov výskumu a dokumentácie do jedného riaditeľstva pripojeného ku generálnemu riaditeľstvu.
   VYŽADOVANÉ PODMIENKY
   Záujemcovia musia:
   
               —
            
            
               mať úplné právnické vzdelanie ukončené vysokoškolským diplomom a podrobnú znalosť práva Spoločenstva,
            
         
               —
            
            
               preukázať schopnosť riadiť a koordinovať práce veľkého administratívneho útvaru,
            
         
               —
            
            
               mať rozsiahle znalosti a odborné skúsenosti v oblastiach, ktoré patria do kompetencie generálneho riaditeľstva. Praktická skúsenosť s organizáciou a správou zariadenia právneho výskumu a dokumentácie bude osobitne zohľadnená,
            
         
               —
            
            
               dokonale ovládať jeden z úradných jazykov Európskeho spoločenstva a mať uspokojivú znalosť ďalšieho úradného jazyka Európskeho spoločenstva. Z dôvodov výkonu tejto služby je potrebná dobrá znalosť francúzskeho jazyka.
            
         PODÁVANIE ŽIADOSTÍ
   Žiadosti o toto miesto možno poslať Súdnemu dvoru výlučne elektronickou poštou na adresu: DG-BRD-CURIA@curia.europa.eu najneskôr do 31. augusta 2008 do 13.00 hod. K žiadostiam je potrebné pripojiť podrobný životopis a všetky ostatné potrebné dokumenty.
   V Luxemburgu 17. júna 2008